Maa- ja metsätalousministeri Jari Leppä totesi MT:n studiossa, että valkohäntäpeurojen lupia pitäisi lisätä.

Valkohäntäpeurakanta on viime aikoina kasvanut rajusti.

Maatalousnäyttely Okrassa MT:n vieraana ollut maa- ja metsätalousministeri Jari Leppä totesi, että valkohäntäpeurojen lupia pitäisi lisätä. Leppä tosin huomautti, että niitä on jo myönnettykin lisää.

"Olemme nyt jatkaneet metsästysaikaa kahdella viikolla valkohäntäpeuran sekä hirvien osalta. Tällä halutaan tehdä mahdolliseksi se, että kantaa pystytään pienentämään", Leppä totesi.

Ministeri Lepän henkilökohtainen tavoite on se, että valkohäntäpeuran kannan kasvu saadaan katkeamaan.

"Me emme kestä tätä, että meillä on sekä maatalouden vahinkoja että liikennevahinkoja jatkuvasti enemmän ja enemmän", hän totesi.

Leppä kannustaakin kaikkia metsästäjiä olemaan ensi syksynä alkavalla jahtikaudella ahkerana, jotta valkohäntäpeuran kantaa saadaan vähennettyä.

Valkohäntäpeuralupien lisäksi luvassa on Lepän mukaan tihentymäalueille myös lisää hirvilupia.

Lue lisää:

Suora lähetys Okrasta kello 11: Tänään haastateltavana maa- ja metsätalousministeri Jari Leppä